**מדינת ישראל**

**משרד המשפטים**

**פרקליטות המדינה**

‏21 אוגוסט, 2021

‏י"ג אלול, תשפ"א

לכבוד

כב' השופט בדימוס, דוד רוזן, נציב

נציבות תלונות הציבור על מייצגי המדינה בערכאות (נת"ם)

משרד המשפטים במייל

א.נ;

הנדון: **הפנייה של כב' השופטת אורית וינשטיין - פנייה לקבלת כל המסמכים והמידע הקשורים לתלונה ובקשה לשינוי המועד למתן התייחסות**

(מכתביכם מהימים 28.6.2021 ו-11.8.2021 להם צורפה פניית התלונה)

בכל הנוגע לפנייה של כב' השופטת וינשטיין בנדון (להלן: "**הפנייה**") ולמכתביכם שבנדון, בשים לב לרגישות הדברים ועל מנת שהתייחסותנו תהיה מלאה ומקיפה, נודה להעברת כל החומר, המסמכים או המידע הקשורים לפנייה ואשר נמסרו או התקבלו או מצויים בידי הנציבות– בין בעל פה ובין בכתב – בקשר עם הפניה; בהתאם נודה לדחיית המועד למתן ההתייחסות עד ל- 14 ימים לאחר קבלת מלוא החומר כמבוקש:

1. (א) עפ"י סעיף 13(א) לחוק נציבות תלונות הציבור על מייצגי המדינה בערכאות, תשע"ו – 2016 (להלן: "**חוק הנת"ם**") על מתלונן לצרף לפניית התלונה את "**כל המסמכים שבידו הקשורים לאותה פנייה**" (ההדגשות מכאן ולהבא אינן במקור אלא אם נאמר אחרת – הח"מ).

 (ב) בנוסף, עפ"י סעיף 17(ב) לחוק הנת"ם על הנציב להעביר לנילונים "**כל חומר או מידע לעניין שנמצא בידיו וכל חומר או מידע נוסף כאמור שהגיע לידיו בהמשך הבירור...**".

1. עפ"י האמור בפנייה, ניכר כי קיימים מסמכים או תרשומות הקשורים בפנייה: כך, בסעיף 10 לפנייה נרשם, במפורש, כי יש לכב' השופטת וינשטיין: "**.... מסמכים או תרשומות הקשורים בעניין פנייתי זו -...**"; כך, בסעיף 5 לפנייה נרשם, במפורש, כי כב' השופטת וינשטיין פנתה לכב' הנשיא השופט שפירא - "**... הן בעל פה והן בכתב -...** ".
2. דא עקא, לפנייה כנוסחה בכתב, וכפי שהועברה להתייחסות הנילונים, לא צורף דבר.
3. (א) בנסיבות אלה, מבוקש לקבל ו/או להעביר לידי הנילונים את כל החומר ו/או המסמכים ו/או המידע, הקשורים לפנייה ואשר נמסרו ו/או התקבלו – בין בעל פה ובין בכתב – מכב' השופטת וינשטיין.

 (ב) בנוסף, ומבלי לגרוע מן האמור בס"ק א' לעיל, גם מבוקש לקבל ו/או להעביר לידי הנילונים את כל החומר ו/או המסמכים ו/או המידע, הקשורים לפנייה, אשר נמצאים בידי כב' הנציב ו/או מי מעובדי הנציבות.

 (ג) בהקשר האמור בס"ק א' ו-ב' לעיל, גם מתבקש כב' הנציב ו/או כל גורם מוסמך מטעמו, לעשות, ככל הנדרש, שימוש בסמכות הנתונה לו בסעיף 17(ו) לחוק הנת"ם.

1. מטבע הדברים קבלת כל החומר ו/או המסמכים ו/או המידע אצל הנילונים הכרחית ונדרשת וזאת על מנת שהנילונים יוכלו להגיב לפנייה בצורה מלאה, עניינית ומדויקת, ככל האפשר, כמו גם כחלק מזכות הטיעון העומדת להם עפ"י דין וזכותם לקבל "**הזדמנות נאותה להשיב על התלונה**", כאמור בסעיף 17(ב) לחוק הנת"ם. בהתאם לאמור לעיל, מבוקש כי המועד להגשת תגובת הנילונים ישונה, כך שיימנה החל ממועד קבלת מלוא המבוקש במכתב זה לעיל, בידי הנילונים.

 בכבוד רב

(פנייה לקבלת מסמכים לתלונה נתם)